దీపావళి సంతోషంగా సాగాలంటే.. ఈ జాగ్రత్తలు తప్పనిసరి WATCH LIVE TV
చదువుకున్న స్కూల్లో జెండా ఎగరవేయడం ఓ గౌరవం: చరణ్
మనం పెరిగి పెద్దయి జీవితంలో స్థిరపడిన తరవాత.. చిన్నప్పుడు చదువుకున్న స్కూల్ నుంచి ప్రత్యేక ఆహ్వానం వస్తే.. అందులోనూ స్వాతంత్య్ర దినోత్సవం నాడు మనం చదువుకున్న పాఠశాలలో జాతీయ జెండాను ఎగరవేసే అవకాశం వస్తే.. ఆ ఆనందమే వేరు కదూ!
Samayam Telugu | Updated:
Aug 15, 2018, 03:49PM IST
మనం పెరిగి పెద్దయి జీవితంలో స్థిరపడిన తరవాత.. చిన్నప్పుడు చదువుకున్న స్కూల్ నుంచి ప్రత్యేక ఆహ్వానం వస్తే.. అందులోనూ స్వాతంత్య్ర దినోత్సవం నాడు మనం చదువుకున్న పాఠశాలలో జాతీయ జెండాను ఎగరవేసే అవకాశం వస్తే.. ఆ ఆనందమే వేరు కదూ! ఇప్పుడు మెగా పవర్ స్టార్ రామ్ చరణ్ అదే ఆనందంలో ఉన్నారు. హైదరాబాద్‌లో ఆయన చదువుకున్న చిరేక్ ఇంటర్నేషనల్ స్కూల్‌ ఆహ్వానం మేరకు నేడు చరణ్ అక్కడ జాతీయ జెండాను ఆవిష్కరించారు. ఈ సందర్భంగా చరణ్ మాట్లాడుతూ.. మనం జీవితంలో ఎంత ఎత్తుకు ఎదిగినా ఒక్క కాల్ మనలో కొంచెం భయాన్ని కలిగిస్తుందన్నారు. అది స్కూల్ నుంచి వచ్చే కాల్ అని నవ్వుతూ చెప్పారు.
తాను చదువుకున్నప్పటికీ ఇప్పటికీ స్కూల్ చాలా మారిపోయిందని, పెద్ద పెద్ద భవనాలు వచ్చేశాయని చరణ్ అన్నారు. స్కూల్‌ను ఇంత బాగా తీర్చిదిద్దిన రత్న మేడమ్‌ను అభినందించాలని కొనియాడారు. ‘ఈ మధ్య ఒక కార్యక్రమంలో రత్న మేడమ్‌ను కలిశాను. మన స్కూల్ 30 సంవత్సరాల సంబరాలను జరుపుకుంటున్నాం, అలాగే స్వాతంత్య్రం దినోత్సవం కూడా వచ్చింది, నువ్వు తప్పకుండా రావాలి అన్నారు. నాకు చాలా ఆనందం వేసింది. దీన్ని నేనో గౌరవంగా భావించాను. నాకు ఇంత మంచి అవకాశం ఇచ్చినందుకు రత్న మేడమ్‌కు కృతజ్ఞతలు’ అని చరణ్ అన్నారు.
తన పదకొండేళ్ల సినీ జీవితంలో చాలా ప్రసంగాలు ఇచ్చానని, ఎన్నో కార్యక్రమాల్లో మాట్లాడానని.. కానీ ఏనాడు పేపర్‌పై రాసుకొని వెళ్లలేదని గుర్తుచేశారు. అయితే తాను చదివిన స్కూల్లో డైరెక్టర్, టీచర్ల ముందు తప్పులు చేయకూడదనే ఉద్దేశంతో ప్రసంగాన్ని రాసి తెచ్చుకున్నానని.. దీనికి తన భార్య సహాయం చేశారని చెప్పారు. తప్పులుంటే దయచేసి ఎవ్వరూ నవ్వొద్దని విద్యార్థులకు సూచించారు.
చిరేక్ ఇంటర్నేషనల్ స్కూల్లో జెండా ఎగరవేసిన రామ్ చరణ్
X
‘ఈరోజు నాకు దగ్గరగా ఉన్న చాలా మందిని నేను స్కూల్ లైఫ్ నుంచే పొందాను. కాలేజీ, సినీ పరిశ్రమ ఇవ్వని స్నేహితులను ఈ క్యాంపస్ నాకు ఇచ్చింది. నా నలుగురి ప్రాణ స్నేహితుల్లో వికాస్ ఇప్పుడు నాతోపాటే వచ్చాడు. అభిలాష్, రోహన్ ఎప్పుడూ టచ్‌లో ఉంటారు. మీ స్కూల్ జీవితాన్ని ఎంజాయ్ చేయండి. మీ తోటి విద్యార్థులకు గౌరవం ఇవ్వండి. ఎందుకంటే వాళ్లే మీ జీవితాంతం మీకు గుర్తుంటారు, మీ వెంట వస్తారు’ అని చరణ్ తన ప్రసంగంలో పేర్కొన్నారు.